text:
светлоотражатели не се оспорва, ако при изпитването на фотометричните показатели на който и да е произволно избран светлоотражател:
 1.2.1.
 никоя измерена стойност не се отклонява неблагоприятно с повече от 20 процента от минималните стойности, предписани в настоящото правило;
 1.2.2.
 светлоотражателите с очевидни дефекти се отхвърлят.
 1.3.
 Координатите на цветността трябва да се спазват.
 2. ПЪРВО ВЗЕМАНЕ НА ОБРАЗЦИ
 При първото вземане на образци се избират произволно четири светлоотражателя. Първият образец от две устройства се обозначава с А, а вторият образец от две устройства се обозначава с Б.
 2.1. Случаи, в които съответствието не се оспорва
 2.1.1.
 След прилагането на процедурата за вземане на образци, показана на фигура 1 от настоящото приложение, съответствието на масово произвежданите светлоотражатели не се оспорва, когато стойностите, измерени на светлоотражателите, показват следните отклонения в неблагоприятна посока:
 2.1.1.1.
 образец А
 А1:
 един светлоотражател
 0 процента
 един светлоотражател не повече от
 20 процента
 А2:
 двата светлоотражателя повече от
 0 процента
 но не повече от
 20 процента
 преминава се към образец В
 2.1.1.2.
 образец В
 В1:
 двата светлоотражателя
 0 процента
 2.2. Случаи, в които съответствието се оспорва
 2.2.1.
 След прилагането на процедурата за вземане на образци, показана на фигура 1 от настоящото приложение, съответствието на масово произвежданите светлоотражатели се оспорва и производителят трябва да приведе производството си в съответствие с изискванията (привеждане в съответствие), ако стойностите, измерени на дадените светлоотражатели, показват следните отклонения:
 2.2.1.1.
 образец А
 А3:
 един светлоотражател не повече от
 20 процента
 един светлоотражател повече от
 20 процента
 но не повече от
 30 процента
 2.2.1.2.
 образец В
 B2:
 в случай на А2
 един светлоотражател повече от
 0 процента
 но не повече от
 20 процента
 един светлоотражател не повече от
 20 процента
 B3:
 в случай на А2
 един светлоотражател
 0 процента
 един светлоотражател повече от
 20 процента
 но не повече от
 30 процента
 2.3. Отмяна на одобрение
 Съответствието се оспорва и се прилагат разпоредбите на параграф 9, ако след прилагането на процедурата за вземане на образците, описана във фигура 1 от настоящото приложение, отклоненията на измерените стойности на светлоотражателите са:
 2.3.1.
 образец А
 А4:
 един светлоотражател не повече от
 20 процента
 един светлоотражател повече от
 30 процента
 А5:
 двата светлоотражателя повече от
 20 процента
 2.3.2.
 образец В
 B4:
 в случай на А2
 един светлоотражател повече от
 0 процента
 но не повече от
 20 процента
 един светлоотражател повече от
 20 процента
 B5 :
 в случай на А2
 двата светлоотражателя повече от
 20 процента
 B6:
 в случай на А2
 един светлоотражател
 0 процента
 един светлоотражател повече от
 30 процента
 3. ПОВТОРНО ВЗЕМАНЕ НА ОБРАЗЦИ
 Необходимо е в рамките на два месеца след уведомяването в случаите на A3, B2, B3 да се извърши повторно вземане на образци, трето вземане на образец С от два светлоотражателя и четвърто вземане на образец D от два светлоотражателя, избрани от наличната продукцията, произведена след привеждането ѝ в съответствие.
 3.1. Случаи, в които съответствието не се оспорва
 3.1.1.
 След прилагането на процедурата за вземане на образци, показана на фигура 1 от настоящото приложение, съответствието на масово произвежданите светлоотражатели не се оспорва, ако стойностите, измерени на дадените


text:
светлоотражатели, показват следните отклонения:
 3.1.1.1.
 образец С
 C1:
 един светлоотражател
 0 процента
 един светлоотражател не повече от
 20 процента
 C2:
 двата светлоотражателя повече от
 0 процента
 но не повече от
 20 процента
 преминава се към образец D
 3.1.1.2.
 образец D
 D1:
 в случай на C2
 двата светлоотражателя
 0 процента
 3.2. Случаи, в които съответствието се оспорва
 3.2.1.
 След прилагането на процедурата за вземане на образци, показана на фигура 1 от настоящото приложение, съответствието на масово произвежданите светлоотражатели се оспорва и производителят трябва да приведе продукцията си в съответствие с изискванията (привеждане в съответствие), ако стойностите, измерени на дадените светлоотражатели, показват следните отклонения:
 3.2.1.1.
 образец D
 D2:
 в случай на С2
 един светлоотражател повече от
 0 процента
 но не повече от
 20 процента
 един светлоотражател не повече от
 20 процента
 3.3. Отмяна на одобрение
 Съответствието се оспорва и се прилагат разпоредбите на параграф 9, ако след прилагането на процедурата за вземане на образците, описана във фигура 1 от настоящото приложение, отклоненията на измерените стойности на светлоотражателите са:
 3.3.1.
 образец С
 C3:
 един светлоотражател не повече от
 20 процента
 един светлоотражател повече от
 20 процента
 C4:
 двата светлоотражателя повече от
 20 процента
 3.3.2.
 образец D
 D3:
 в случай на С2
 един светлоотражател 0 или повече от
 0 процента
 един светлоотражател повече от
 20 процента
 4. УСТОЙЧИВОСТ НА ПРОНИКВАНЕ НА ВОДА
 По отношение на проверката на устойчивостта на проникване на вода се прилага следната процедура:
 След прилагането на процедурата за вземане на образци, показана на фигура 1 от настоящото приложение, един от светлоотражателите от образец А се изпитва съгласно процедурата, описана в точка 1 от приложение 8, съответно точка 3 от приложение 14 за светлоотражатели клас IVA.
 Светлоотражателите се считат за приемливи, ако са преминали изпитването.
 Ако образец А обаче не издържи изпитването, на същата процедура се подлагат двата светлоотражателя от образец В, като и двата трябва да преминат изпитването.
 Фигура 1

type: contracts

jurisdiction: EU


text:
 11/ 77
 BG
 Официален вестник на Европейския съюз
 139
 22005A0128(01)
 L 026/3
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 СПОРАЗУМЕНИЕ ЗА СТАБИЛИЗИРАНЕ И АСОЦИИРАНЕ
 между Европейските общности и техните държави-членки, от една страна, и Република Хърватия, от друга страна
 КРАЛСТВО БЕЛГИЯ,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 РЕПУБЛИКА ГЪРЦИЯ,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 ИРЛАНДИЯ,
 ИТАЛИАНСКАТА РЕПУБЛИКА,
 ВЕЛИКОТО ХЕРЦОГСТВО ЛЮКСЕМБУРГ,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ,
 ПОРТУГАЛСКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ
 ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 Договарящи страни по Договора за създаване на Европейската общност, Договора за създаване на Европейската общност за въглища и стомана и Договора за създаване на Европейската общност за атомна енергия,
 наричани по-долу „държави-членки“, и
 ЕВРОПЕЙСКАТА ОБЩНОСТ, ЕВРОПЕЙСКАТА ОБЩНОСТ ЗА ВЪГЛИЩА И СТОМАНА И ЕВРОПЕЙСКАТА ОБЩНОСТ ЗА АТОМНА ЕНЕРГИЯ,
 наричани по-долу „Общността“,
 от една страна, и
 РЕПУБЛИКА ХЪРВАТИЯ ,наричана по-долу „Хърватия“,
 от друга страна,
 КАТО ИМАТ ПРЕДВИД тесните връзки между страните и общите ценности, които те споделят, тяхното желание да укрепват тези връзки и да изградят близки и трайни отношения, основани на взаимност и общ интерес, което да позволи на Хърватия да укрепи и разшири отношенията си с Общността,
 КАТО ИМАТ ПРЕДВИД значимостта на настоящото споразумение в рамките на процеса на стабилизиране и асоцииране със страните от Югоизточна Европа, в контекста на установяване и укрепване на стабилен европейски ред, основан на сътрудничество, за което Европейският съюз има опорна роля, както и в рамките на Пакта за стабилност,
 КАТО ИМАТ ПРЕДВИД ангажимента на страните да допринасят с всички средства за политическото, икономическо и институционално стабилизиране в Хърватия, както и в целия регион, чрез развитие на гражданското общество и демократичните процеси, укрепване на институциите и реформиране на публичната администрация, засилване на търговията и икономическото сътрудничество, всеобхватно сътрудничество, включително и в областта на правосъдието и вътрешните работи, и укрепване на националната и сигурността в района,
 КАТО ИМАТ ПРЕДВИД ангажимента на страните да укрепват политическите и икономически свободи, който съставлява основата на настоящото споразумение, както и техния ангажимент да зачитат човешките права и върховенството на закона, включително правата на лица от националните малцинства, и демократичните принципи чрез многопартийна система и свободни и честни избори,
 КАТО ИМАТ ПРЕДВИД, че Хърватия потвърждава своя ангажимент относно правото за завръщане на бежанците и разселените лица и за защита на техните права,
 КАТО ИМАТ ПРЕДВИД ангажимента на страните за пълното прилагане на всички принципи и разпоредби на Устава на Организацията на обединените нации, на ОССЕ и по-специално на Заключителния акт от Хелзинки, заключителните документи на Мадридската и Виенската конференции, Парижката харта за нова Европа и Кьолнския пакт за стабилност в Югоизточна Европа, както и за спазване на задълженията по Дейтънско-Парижкото и споразумение и споразумението от Ердут, по начин, осигуряващ регионална стабилност и сътрудничество между държавите в региона,
 КАТО ИМАТ ПРЕДВИД привързаността на страните към принципите за свободен пазар и готовността на Общността да допринесе за икономическите реформи в Хърватия,
 КАТО ИМАТ ПРЕДВИД ангажимента на страните за свободна търговия, в съответствие с правата и задълженията, произтичащи от СТО,
 КАТО ЖЕЛАЯТ да установят редовен политически диалог по двустранните и международните въпроси от взаимен интерес, включително регионалните им аспекти, при отчитане


text:
на Общата външна политика и политиката на сигурност на Европейския съюз,
 УБЕДЕНИ, че Споразумението за стабилизиране и асоцииране ще създаде нов благоприятен климат за икономическите отношения помежду им и по-специално - за развитие на търговията и инвестициите — фактори, които са от решаващо значение за преструктурирането и модернизацията на икономиката,
 КАТО ИМАТ ПРЕДВИД ангажимента на Хърватия за сближаване на законодателство и с това на Общността в съответните области,
 КАТО ИМАТ ПРЕДВИД стремежа на Общността да оказва решаващо съдействие за провеждане на реформите и да използва за това начинание всички налични инструменти в областта на сътрудничеството и широко обхватната техническа, финансова и икономическа помощ, организирана на индикативна многогодишна основа,
 КАТО ПОТВЪРЖДАВАТ, че разпоредбите на настоящото споразумение, попадащи в обхвата на част III, дял IV на Договора за създаване на Европейската общност, обвързват Обединеното кралство и Ирландия като отделни договарящи страни, а не като част от Европейската общност, докато Обединеното кралство или Ирландия (според случая) уведомят Хърватия, че се ангажират със споразумението като част от Европейската общност съгласно Протокола относно позицията на Обединеното кралство и Ирландия, приложен към Договора за Европейския съюз и Договора за създаването на Европейската общност. Същите разпоредби се прилагат и за Дания, съгласно Протокола относно позицията на Дания, приложен към тези Договори,
 КАТО ПРИПОМНЯТ, че срещата на върха в Загреб призова за по-нататъшно укрепване на отношенията между страните от Процеса за стабилизиране и асоцииране и Европейския съюз, както и за засилено регионално сътрудничество,
 КАТО ПРИПОМНЯТ готовността на Европейския съюз да интегрира във възможно най-пълна степен Хърватия в европейската политическа и икономическа система и нейното положение на потенциален кандидат за членство в Европейския съюз, въз основа на Договора за Европейския съюз и изпълнението на критериите, определени от Европейския съвет през юни 1993 г., в зависимост от успешното прилагане на настоящото споразумение, по-специално по отношение на регионалното сътрудничество,
 СЕ СПОРАЗУМЯХА ЗА СЛЕДНОТО:
 Член 1
 1. Установява се асоциация между Общността и нейните държави-членки, от една страна, и Хърватия, от друга страна.
 2. Целите на тази асоциация са:
 —
 да осигури подходяща рамка за политически диалог между страните, за да позволи развитието на тесни политически връзки между тях,
 —
 да подкрепи усилията на Хърватия да развива своето икономическо и международно сътрудничество, по-специално чрез сближаване на законодателството ѝ с това на Общността,
 —
 да подкрепи усилията на Хърватия за завършване прехода към пазарна икономика, да насърчи хармоничните икономически отношения и постепенно да изгради зона на свободна търговия между Общността и Хърватия,
 —
 да насърчи регионалното сътрудничество във всички области, обхванати от настоящото споразумение.
 ДЯЛ I
 ОБЩИ ПРИНЦИПИ
 Член 2
 Спазването на демокрацията, принципите на международното право и правата на човека, заявени по-специално във Всеобщата декларация за правата на човека и определени Заключителния акт от Хелзинки и Парижката харта за нова Европа, зачитането на принципите на международното право и на върховенство на закона, както и на принципите на пазарната икономика, провъзгласени по-специално в документите на Бонската конференция на КССЕ ръководи вътрешната и външната политика на страните и представлява съществен елемент на партньорството и на настоящото споразумение.
 Член 3
 Международният и регионалният мир и


text:
стабилност и развитието на добросъседски отношения са от съществено значение за процеса на стабилизиране и асоцииране, посочен в заключенията на Съвета на Европейския съюз от 21 юни 1999 г. Сключването и прилагането на настоящото споразумение се вписват в рамките на заключенията на Съвета на Европейския съюз от 29 април 1997 г. и се основават на индивидуалните постижения на Хърватия.
 Член 4
 Хърватия се ангажира да продължи и развива сътрудничеството и добросъседските отношения с останалите държави в региона, включително да предвиди подходящи взаимни отстъпки по отношение на движението на хора, стоки, капитали и услуги, както и разработването на проекти от общ интерес, предимно такива, които са свързани с обратното приемане на бежанците и борбата с организираната престъпност, корупцията, прането на пари, незаконната миграция и незаконния трафик. Това задължение е ключов фактор за развитието на отношенията и сътрудничеството между страните и като такъв допринася за стабилността в региона.
 Член 5
 1. Асоциацията се осъществява постепенно и се установява напълно най-късно до шест години след влизането в сила на настоящото споразумение.
 2. Съветът за стабилизиране и асоцииране, създаден съгласно член 110, редовно прави преглед на прилагането на настоящото споразумение и провеждането от страна на Хърватия на правни, административни, институционални и икономически реформи в светлината на преамбюла и в съответствие с общите принципи, установени в настоящото споразумение.
 Член 6
 Споразумението съответства напълно на съответните разпоредби на СТО, и по-специално на член XXIV от ГАТТ 1994 и член V от ГАТС.
 ДЯЛ II
 ПОЛИТИЧЕСКИ ДИАЛОГ
 Член 7
 Между страните се установява политически диалог в контекста на настоящото споразумение. Той съпътства и засилва сближаването между Европейския съюз и Хърватия и допринася за установяването на тесни връзки на солидарност и на нови форми на сътрудничество между страните.
 Политическият диалог има за цел да насърчава по-специално:
 —
 пълното интегриране на Хърватия в общността на демократичните нации и постепенното ѝ сближаване с Европейския съюз,
 —
 нарастващото сближаване на позициите на страните по международните въпроси, включително посредством обмен на информация, когато е целесъобразно, и по-специално по въпроси, които могат да окажат значително въздействие върху някоя от страните,
 —
 регионалното сътрудничество и развитието на добросъседски отношения,
 —
 общите възгледи по въпросите на сигурността и стабилността в Европа, включително сътрудничеството в областите, обхванати от Общата външна политика и политиката на сигурност на Европейския съюз.
 Член 8
 1. Политическият диалог се осъществява в рамките на Съвета за стабилизиране и асоцииране, който притежава обща компетентност по всички въпроси, които страните биха желали да поставят за разглеждане.
 2. По искане на страните, политическият диалог може да се осъществява и под следните форми:
 —
 провеждане на срещи, когато това е необходимо, между висши длъжностни лица, представляващи Хърватия, от една страна, и Председателството на Съвета на Европейския съюз и Комисията, от друга страна,
 —
 пълноценно използване на всички дипломатически канали между страните включително подходящи контакти в трети държави и в рамките на Организацията на Обединените Нации, ОССЕ, Съвета на Европа и други международни форуми,
 —
 всички други средства, които могат да допринесат за укрепването, развитието и задълбочаването на този диалог.
 Член 9
 Политическият диалог на парламентарно равнище


text:
се осъществява в рамките на Парламентарния комитет за стабилизиране и асоцииране, създаден съгласно член 116.
 Член 10
 Политическият диалог може да протича на многостранна основа и като регионален диалог, в който се включват и други държави от региона.
 ДЯЛ III
 РЕГИОНАЛНО СЪТРУДНИЧЕСТВО
 Член 11
 В съответствие с поетите задължения в областта на мира и сигурността, както и на развитието на добросъседски отношения, Хърватия активно ще насърчава регионалното сътрудничество. Чрез своите програми за предоставяне на техническа помощ, Общността също ще подкрепя проекти с регионално или трансгранично измерение.
 Когато Хърватия предвижда засилване на сътрудничеството си с една от държавите, посочени в членове 12—14 по-долу, тя следва да информира и да проведе консултации с Общността и нейните държави-членки съгласно разпоредбите на дял X.
 Член 12
 Сътрудничество с други държави, подписали споразумение за стабилизиране и асоцииране
 След подписването на настоящото споразумение, Хърватия започва преговори със държавата или държавите, които вече са подписали споразумение за стабилизиране и асоцииране, с оглед сключването на двустранни договори за регионално сътрудничество, целящи разширяване на областите на сътрудничество между съответните държави.
 Основните елементи на тези договори ще бъдат:
 —
 политически диалог,
 —
 създаване на зона за свободна търговия между страните в съответствие със съответните разпоредби на СТО,
 —
 взаимни отстъпки във връзка с движението на работници, правото на установяване, предоставянето на услуги, текущи плащания и движение на капитали, както и във връзка с други политики, свързани с движението на хора на равнище, съответстващо на това по настоящото споразумение,
 —
 разпоредби относно сътрудничеството в други области, независимо от това дали са обхванати от настоящото споразумение, и преди всичко в областта на правосъдието и вътрешните работи.
 Тези договори съдържат разпоредби за създаването на необходимите институционални механизми, когато е уместно.
 Тези договори се сключват в срок от две години след влизането в сила на настоящото споразумение. Готовността на Хърватия за сключването на такива договори е условие за по-нататъшното развитие на отношенията между Хърватия и Европейския съюз.
 Член 13
 Сътрудничество с други държави, включени в процеса на стабилизиране и асоцииране
 Хърватия участва в регионалното сътрудничество с останалите страни, включени в процеса на стабилизиране и асоцииране в някои или всички области на сътрудничество, обхванати от настоящото споразумение и по-специално в тези от общ интерес. Това сътрудничество трябва да съответства на принципите и целите на настоящото споразумение.
 Член 14
 Сътрудничество със страни кандидатки за присъединяване към ЕС
 Хърватия може да засили сътрудничеството и да сключи договор за регионално сътрудничество с всяка страна кандидатка за присъединяване към ЕС във всяка от областите на сътрудничество, обхванати от настоящото споразумение. Този договор следва позволи постепенното установяване на съответствие между двустранните отношения между Хърватия и съответната страна, и съответстващата част от отношенията между Европейската общност и нейните държави-членки и тази страна.
 ДЯЛ IV
 СВОБОДНО ДВИЖЕНИЕ НА СТОКИ
 Член 15
 1. Общността и Хърватия постепенно, в продължение на срок от не повече от 10 години, считано от влизането в сила на настоящото споразумение, установяват зона за свободна търговия съобразно разпоредбите на настоящото споразумение и в съответствие с тези на ГАТТ от 1994 г. и на СТО. При това страните се съобразяват


text:
с конкретните изисквания, установени по-долу.
 2. Комбинираната номенклатура на стоките се прилага за класирането на стоките в търговията между двете страни.
 3. За всяка стока, базовото мито, спрямо което трябва да се прилагат последователно намаленията, определени с настоящото споразумение, е митото, приложимо erga omnes в деня, предхождащ подписването на настоящото споразумение, или обвързаното в рамките на СТО мито за 2002 г.
 4. Когато след подписване на настоящото споразумение се въвеждат erga omnes намаления на митата, по-специално в резултат от постигнати договорености в рамките на СТО, така намалените мита заменят базовите мита, посочени параграф 3, считано от датата, от която се прилагат тези намаления.
 5. Общността и Хърватия взаимно се информират за съответните си базови мита.
 ГЛАВА I
 ПРОМИШЛЕНИ ПРОДУКТИ
 Член 16
 1. Разпоредбите на настоящата глава се прилагат за продукти с произход от Общността или от Хърватия, посочени в глави 25—97 на Комбинираната номенклатура, с изключение на стоките, посочени в приложение 1, алинея 1, точка ii) към Споразумението за селското стопанство (ГАТТ от 1994 г.).
 2. Разпоредбите на членове 17 и 18 не се прилагат за текстилните изделия и за стоманените изделия от глава 72 на Комбинираната номенклатура, както е посочено в членове 22 и 23.
 3. Търговията между страните с продукти, обхванати от Договора за създаването на Европейската общност за атомна енергия, се извършва в съответствие с разпоредбите на този договор.
 Член 17
 1. От влизането в сила на настоящото споразумение се премахват митата върху вноса в Общността на стоки с произход от Хърватия.
 2. Считано от датата на влизане в сила на настоящото споразумение, отпадат количествените ограничения върху вноса в Общността и мерките с равностоен ефект, по отношение на стоки с произход от Хърватия.
 Член 18
 1. От влизането в сила на настоящото споразумение, се премахват митата върху вноса в Хърватия на продукти с произход от Общността, с изключение на посочените в приложения I и II.
 2. Митата върху вноса в Хърватия на продукти с произход от Общността, посочени в приложение I, се намаляват постепенно в съответствие със следната схема:
 —
 при влизането в сила на настоящото споразумение всяко мито се намалява на 60 % от базовото мито,
 —
 на 1 януари 2003 г. всяко мито се намалява на 30 % от базовото мито,
 —
 на 1 януари 2004 г. останалите мита се премахват.
 3. Митата върху вноса в Хърватия на продукти с произход от Общността, посочени в приложение II, се намаляват постепенно и се премахват в съответствие със следната схема:
 —
 при влизането в сила на настоящото споразумение всяко мито се намалява на 70 % от базовото мито,
 —
 на 1 януари 2003 г. всяко мито се намалява на 50 % от базовото мито,
 —
 на 1 януари 2004 г. всяко мито се намалява на 40 % от базовото мито,
 —
 на 1 януари 2005 г. всяко мито се намалява на 30 % от базовото мито,
 —
 на 1 януари 2006 г. всяко мито се намалява на 15 % от базовото мито,
 —
 на 1 януари 2007 г. останалите мита се премахват.
 4. Считано от датата на


text:
влизане в сила на настоящото споразумение, се премахват количествените ограничения върху вноса в Хърватия на продукти с произход от Общността и мерките с равностоен ефект.
 Член 19
 1. От датата на влизане в сила на настоящото споразумение Общността и Хърватия премахват в търговията помежду си всички такси, имащи равностоен ефект на мита по вноса.
 Член 20
 1. От влизането в сила на настоящото споразумение Общността и Хърватия премахват всички мита върху износа и всички такси с равностоен ефект.
 2. От влизането в сила на настоящото споразумение Общността и Хърватия премахват всички количествени ограничения върху износа и всички мерки с равностоен ефект.
 Член 21
 Хърватия декларира своята готовност да намали митата си в търговията с Общността по-бързо от предвиденото в член 18, ако нейната обща икономическа ситуация и ситуацията в съответния сектор от икономиката позволяват това.
 Съветът за стабилизиране и асоцииране може да прави препоръки в този смисъл.
 Член 22
 Протокол 1 определя режима, приложим за посочените в него текстилни изделия.
 Член 23
 Протокол 2 определя режима, приложим за посочените в него стоманените изделия от глава 72 от Комбинираната номенклатура.
 ГЛАВА II
 ЗЕМЕДЕЛИЕ И РИБАРСТВО
 Член 24
 Определение
 1. Разпоредбите на настоящата глава се прилагат към търговията със селскостопански и рибни продукти с произход от Общността или от Хърватия.
 2. Терминът „селскостопански и рибни продукти“ включва продуктите, посочени в глави 1—24 на Комбинираната номенклатура и стоките, посочени в приложение 1, алинея 1, точка ii) от Споразумението за селското стопанство (ГАТТ 1994).
 3. Това определение включва риба и рибни продукти, включени в глава 3, позиции 1604 и 1605, и подпозиции 0511 91, 2301 20 и ex 1902 20 („пълнени макаронени изделия, съдържащи повече от 20 % тегловно риба, ракообразни, мекотели или други водни безгръбначни“)
 Член 25
 Протокол 3 определя търговския режим, приложим за посочените в него преработени селскостопански продукти.
 Член 26
 1. От влизането в сила на настоящото споразумение Общността премахва всички количествени ограничения и всички мерки с равностоен ефект върху вноса на селскостопански и рибни продукти с произход от Хърватия.
 2. От датата на влизане в сила на настоящото споразумение Хърватия премахва всички количествени ограничения и всички мерки с равностоен ефект върху вноса на селскостопански и рибни продукти с произход от Общността.
 Член 27
 Селскостопански продукти
 1. От датата на влизане в сила на настоящото споразумение, Общността премахва всички мита и такси с равностоен ефект, върху вноса на селскостопански продукти с произход от Хърватия, с изключение на тези от позиции 0102, 0201, 0202 и 2204 от Комбинираната номенклатура.
 За продуктите, включени в глави 7 и 8 от Комбинираната номенклатура, за които Общата митническа тарифа предвижда прилагането на мита ad valorem и на специфични мита, премахването важи само за частта ad valorem на митото.
 2. От датата на влизане в сила на настоящото споразумение, Общността определя митата, които се прилагат върху вноса в Общността на продуктите от „младо говеждо“ (baby beef), посочени в приложение III и с произход от Хърватия, на 20 % от митото ad valorem и 20 % от специфичното мито, определени в Общата митническа тарифа на Европейските общности, в


text:
които мита важат в рамките на годишна тарифна квота от 9 400 тона- тегло на трупно месо.
 3.
 а)
 От датата на влизане в сила на настоящото споразумение Хърватия премахва:
 i)
 митата върху вносa на определени селскостопански продукти с произход от Общността, посочени в приложение IV а);
 ii)
 митата върху вноса на определени селскостопански продукти с произход от Общността, посочени в приложение IV б) в рамките на тарифните квоти, посочени за всеки продукт в това приложение. Тарифните квоти ще нарастват ежегодно с количество, посочено за всеки продукт в това приложение.
 б)
 Хърватия премахва от първата година след датата на влизане в сила на настоящото споразумение:
 i)
 митата върху вноса на някои селскостопански продукти с произход от Общността, посочени в приложение IV в).
 в)
 От датата на влизане в сила на настоящото споразумение Хърватия:
 i)
 премахва постепенно митата върху вноса на някои селскостопански продукти с произход от Общността, посочени в приложение IV г) в рамките на тарифните квоти и в съответствие със схемата, посочена за всеки продукт в това приложение.
 ii)
 намалява постепенно до 50 % от НОН митото (мито при третиране „най-облагодетелствана нация“), митата върху вноса на някои селскостопански продукти, с произход от Общността, посочени в приложение IV, буква д) в съответствие със схемата, посочена за всеки продукт в това приложение.
 iii)
 намалява постепенно до 50 % от НОН митото, митата върху вноса на някои селскостопански продукти с произход от Общността, посочени в приложение IV е) в рамките на тарифните квоти и в съответствие със схемата, посочена за всеки продукт в това приложение.
 4. Търговският режим, приложим за вина и спиртни напитки, ще бъде определен в допълнителен протокол за вината и спиртните напитки.
 Член 28
 Рибни продукти
 1. От датата на влизане в сила на настоящото споразумение Общността премахва изцяло митата върху рибата и рибните продукти с произход от Хърватия, с изключение на посочените в приложение V а). За продуктите, посочени в приложение V а), се прилагат разпоредбите на настоящото споразумение.
 2. От влизането в сила на настоящото споразумение Хърватия премахва всички такси с равностоен на митата ефект и изцяло премахва митата за рибата и рибните продукти с произход от Европейската общност, с изключение на посочените в приложение V б). За продуктите, посочени в приложение V б), се прилагат разпоредбите на настоящото споразумение.
 Член 29
 С оглед на обема на търговията със селскостопански и рибни продукти между страните, особената чувствителност на този вид продукти, правилата на общите политики на Общността в тези области и на политиката на Хърватия в областта на земеделието и рибарството, значението на земеделието и рибарството за стопанството на Хърватия и последиците от многостранните търговски преговори в рамките на СТО, Общността и Хърватия разглеждат в Съвета за стабилизиране и асоцииране не по-късно от 1 юли 2006 г. за всеки отделен продукт и на една систематична и реципрочна основа, възможностите за взаимно предоставяне на допълнителни отстъпки, с цел по-голямата либерализация на търговията със селскостопански и рибни продукти.
 Член 30
 Разпоредбите на настоящата глава по никакъв начин не засягат възможността за едностранно прилагане от едната или другата страна на


text:
по-благоприятни мерки.
 Член 31
 Независимо от останалите разпоредби на настоящото споразумение, и по-специално член 38, предвид особената чувствителност на пазарите на селскостопански и рибни продукти, когато вноса на продукти с произход от една от двете страни, за който се прилагат отстъпките, предоставени по членове 25, 27 и 28, предизвика сериозно разстройство на пазара или във вътрешните регулаторни механизми на другата страна, страните незабавно да провеждат консултации за намиране на подходящо решение. До намирането на такова решение, засегнатата страна може да предприеме мерките, които счита за необходими.
 ГЛАВА III
 ОБЩИ РАЗПОРЕДБИ
 Член 32
 Разпоредбите на настоящата глава се прилагат за търговията с всички продукти между страните, освен в случаите, когато в настоящото споразумение или в протоколи 1, 2 и 3 е предвидено друго.
 Член 33
 Запазване на съществуващо положение (Statu quo)
 1. От влизането в сила на настоящото споразумение в търговията между Общността и Хърватия не се въвеждат нови мита върху вноса или износа, нито такси с равностоен ефект, а съществуващите не се увеличават.
 2. От влизането в сила на настоящото споразумение в търговията между Общността и Хърватия не се въвеждат нови количествени ограничения върху вноса или износа, както и мерки с равностоен ефект, а съществуващите не се правят по-ограничителни.
 3. Без да се засягат предоставените по член 26 отстъпки, разпоредбите на параграфи 1 и 2 от настоящия член не ограничават по какъвто и да е начин прилагането на съответните селскостопански политики на Хърватия и на Общността или предприемането на каквито и да е мерки в изпълнение на тези политики, ако не засягат режима на внос, предвиден в приложения III, IV а), б), в), г), д), е) и приложение V a) и б).
 Член 34
 Забрана за финансова дискриминация
 1. Страните се въздържат от и отменят съществуващите мерки или практики от вътрешно фискално естество, установяващи пряко или косвено дискриминация между стоките на едната страна и подобни стоки с произход от другата страна.
 2. Стоките, изнасяни за територията на едната от страните, не могат да се ползват от възстановяване на суми, платени като вътрешни данъци в размери, надвишаващи сумата на преките или косвените данъци, наложени върху тях.
 Член 35
 Разпоредбите относно отмяната на митата върху вноса са прилагат и за митата от фискално естество.
 Член 36
 Митнически съюзи, зони за свободна търговия, спогодби за погранична търговия
 1. Настоящото споразумение не изключва възможността за запазване на съществуващи или създаване на нови митнически съюзи и зони за свободна търговия,или сключването на спогодби за погранична търговия, освен когато те изменят търговските договорености, предвидени с настоящото споразумение.
 2. По време на преходните периоди, определени в членове 17 и 18, настоящото споразумение не засяга изпълнението на конкретните преференциални договорености относно движението на стоки, предвидени в предходни спогодби за погранична търговия между една или повече държави-членки и Социалистическа федеративна република Югославия, по които Хърватия, е встъпила като страна, или произтичащи от посочените в дял III двустранни споразумения, сключени от Хърватия с цел насърчаване на регионалната търговия.
 3. Страните се консултират в рамките на Съвета за стабилизиране и асоцииране относно спогодбите, посочени в параграфи 1 и 2 от настоящия


text:
член, а когато бъде отправено искане — и по други важни въпроси, свързани с техните съответни търговски политики към трети страни. В частност, подобни консултации се провеждат, когато към Общността се присъедини трета страна, за да се осигури зачитането на взаимните интереси на Общността и Хърватия, посочени в настоящото споразумение.
 Член 37
 Дъмпинг
 1. Когато една от страните установи наличието на дъмпинг в търговията с другата страна по смисъла на член VI от Споразумението за митата и търговията (ГАТТ) от 1994 г., тя може да предприеме съответните мерки срещу тази практика съобразно Споразумението за прилагане на член VI от ГАТТ 1994 и нейното приложимо вътрешно законодателство.
 2. В случаите по параграф 1 от настоящия член Съветът за стабилизиране и асоцииране трябва да бъде информиран за дъмпинга, веднага след като властите на страната вносител започнат разследването. Когато в срок до 30 дни от внасянето на въпроса в Съвета за стабилизиране и асоцииране, дъмпингът не бъде прекратен по смисъла на член VI на ГАТТ или не бъде намерено друго задоволително решение, страната вносител може да предприеме подходящи мерки.
 Член 38
 Обща защитна клауза
 1. Когато продукт на едната от страните се внася на територията на другата в толкова увеличени количества и при такива условия, че да причинят или да заплашат да причинят:
 —
 сериозна вреда за местните производители на подобни или пряко конкуриращи го продукти на територията на страната вносител, или
 —
 сериозно смущение в някой от отраслите на икономиката или затруднения, които могат да доведат до сериозно влошаване на икономическата обстановка в определен район на страната вносител,
 страната вносител може да предприеме подходящи мерки при спазване на условията и в съответствие с предвидените в настоящия член процедури.
 2. Общността и Хърватия прилагат помежду си защитни мерки единствено съобразно разпоредбите на настоящото споразумение. Подобни мерки не превишават необходимото за преодоляване на възникналите затруднения и обикновено се изразяват във временно преустановяване на по-нататъшното намаляване на евентуално приложимите митнически ставки, предвидени за съответния продукт от настоящото споразумение, или в увеличаване на митническата ставка за този продукт. Тези мерки включват разпоредби, предвиждащи постепенното им премахване най-късно след изтичане на определения срок. Срокът на мерките не може да надвишава една година. При извънредни обстоятелства могат да се приемат мерки за период с обща продължителност от три години. Не се допуска прилагане на защитна мярка за внос на продукт, който вече е била предмет на подобна мярка, в продължение на не по-малко от три години след изтичане на срока на мярката.
 3. В случаите, посочени в настоящия член, преди да се предприемат мерките, предвидени в настоящото споразумение, а в случаите, за които се прилага параграф 4, буква б) - възможно най-скоро, Общността или Хърватия, в зависимост от случая, незабавно предоставят на Съвета за стабилизиране и асоцииране цялата съответна информация, за да намери приемливо за двете страни решение.
 4. За прилагането на горните параграфи се прилагат следните разпоредби:
 а)
 затрудненията, произтичащи от посочената в настоящия член ситуация, се внасят за разглеждане в Съвета за стабилизиране и асоцииране, който може да вземе необходимите решения за отстраняване на тези затруднения.


text:
Когато в срок до 30 дни, след като въпросът бъде внесен в Съвета за стабилизиране и асоцииране, той или страната износител не са взели решение за отстраняване на затрудненията или не е намерено друго удовлетворително решение, страната вносител може да предприеме подходящи мерки за преодоляване на трудностите в съответствие с настоящия член. При избора на защитна мярка се дава приоритет на онези мерки, които в най-малка степен засягат постигнатите с настоящото споразумение договорености.
 б)
 когато изключителни и сериозни обстоятелства, изискващи незабавни действия, не позволяват предварителното уведомяване или разглеждане — в зависимост от случая, засегнатата страна може, в хипотезите, предвидени в настоящия член, да приложи необходимите защитни мерки за справяне със ситуацията, като незабавно информира за това другата страна.
 5. Защитните мерки се нотифицират незабавно на Съвета за стабилизиране и асоцииране и са предмет на периодични консултации в рамките на този орган, по-специално с оглед определянето на схема за тяхното премахване, когато обстоятелствата го позволяват.
 6. Ако Общността или Хърватия приложат спрямо вноса на стоките, които могат да предизвикат затруднения като посочените в настоящия член, определена административна процедура, целяща бързото получаване на информация за развитието на търговския обмен, те информират другата страна за това.
 Член 39
 Недостиг
 1. Когато спазването на разпоредбите на настоящия дял води до:
 а)
 сериозен недостиг или заплаха от такъв на храни или други продукти от основно значение за страната износител; или
 б)
 реекспорт към трета страна, спрямо която страната износител поддържа количествени ограничения, мита върху износа или мерки и такси с равностоен ефект, и когато посочените обстоятелства предизвикват или е вероятно да предизвикат значителни затруднения за страната износител,
 тази страна може да предприеме подходящи мерки при условията и в съответствие с предвидената в настоящия член процедура.
 2. При избора на мярка се дава приоритет на онези мерки, които в най-малка степен засягат действието на договореностите, постигнати с настоящото споразумение. Подобни мерки не се прилагат по начин, който е средство за упражняване на произволна или неоправдана дискриминация при едни и същи условия или прикрито ограничение на търговията, и те следва да бъдат премахнати, когато условията не оправдават тяхното запазване.
 3. Преди да предприемат предвидените в параграф 1 от настоящия член мерки, а в случаите, за които се прилага параграф 4 на настоящия член — възможно най-скоро, Общността или Хърватия, според случая, незабавно предоставят на Съвета за стабилизиране и асоцииране цялата съответна информация за намирането на приемливо за двете страни решение. В рамките на Съвета за стабилизиране и асоцииране страните могат да постигнат съгласие за необходимите за отстраняване на затрудненията средства. Когато в срок от 30 дни от внасяне на въпрос в Съвета за стабилизиране и асоцииране не бъде постигнато споразумение, страната износител може да приложи мерки по отношение на износа на съответната стоки в съответствие с настоящия член.
 4. Когато изключителни и сериозни обстоятелства, изискващи незабавни действия, не позволяват предварителното уведомяване или разглеждане — в зависимост от случая, Общността или Хърватия, в зависимост от това коя е засегнатата страна, може да приложи необходимите предпазни мерки за справяне със ситуацията, като незабавно информира за това другата страна.
 5.


text:
Мерките, приложени съгласно настоящия член, се нотифицират незабавно на Съвета за стабилизиране и асоцииране и са предмет на периодични консултации в рамките на този орган, по-специално с оглед определянето на схема за тяхното премахване, когато обстоятелствата го позволяват.
 Член 40
 Държавен монопол
 Хърватия постепенно приспособява всеки съществуващ държавен монопол с търговски характер, за да гарантира в края на четвъртата година от влизането в сила на настоящото споразумение липсата на дискриминация по отношение на условията за снабдяване и разпространение на стоките между гражданите на държавите-членки и тези на Хърватия. Съветът за стабилизиране и асоцииране се информира за предприетите мерки за постигане на тази цел.
 Член 41
 Протокол 4 определя правилата за произход за прилагането на тарифните преференции, предвидени по настоящото споразумение.
 Член 42
 Допустими ограничения
 Настоящото споразумение не изключва възможността за прилагане на забрани или ограничения по отношение на вноса, износа или транзита на стоки, обосновани от съображения за обществен морал, обществен ред, обществена сигурност, закрила на здравето и живота на хората, животните и растенията, опазване на природните ресурси, опазване на националните ценности с художествена, историческа или археологическа стойност, или закрила на интелектуалната, индустриалната и търговската собственост, нито за правила, отнасящи се до златото и среброто. При все това, тези забрани или ограничения не трябва да представляват средство за произволна дискриминация или прикрито ограничение в търговията между страните.
 Член 43
 Страните се договарят да си сътрудничат за намаляване на опасността от измами при прилагането на търговските разпоредби на настоящото споразумение.
 Независимо от останалите разпоредби на настоящото споразумение, и по-специално членове 31, 38 и 89 и Протокол 4, ако една от страните установи, че са налице достатъчно доказателства за извършване на измами, като например значително увеличаване на търговията със стоки от едната страна към другата, което надхвърля равнището съответстващо на икономическите условия като нормални производствени мощности и капацитет за износ, или при непредоставяне от една страна на другата на необходимото административно съдействие за проверка на доказателства за произход, двете страни незабавно провеждат консултации за намиране на подходящо решение. До намирането на такова решение, засегнатата страна може да предприеме мерки, каквито счете за необходими. При избора на мерките се дава приоритет на онези от тях, които в най-малка степен засягат действието на режима, установен с настоящото споразумение.
 Член 44
 Прилагането на настоящото споразумение не засяга прилагането на разпоредбите на правото на Общността за Канарските острови.
 ДЯЛ V
 ДВИЖЕНИЕ НА РАБОТНИЦИ, УСТАНОВЯВАНЕ, ПРЕДОСТАВЯНЕ НА УСЛУГИ, КАПИТАЛ
 ГЛАВА I
 ДВИЖЕНИЕ НА РАБОТНИЦИ
 Член 45
 1. При спазване на действащите в държавите-членки разпоредби и условия:
 —
 третирането на работниците - хърватски граждани, които са законно наети на работа на територията на определена държава-членка, ще бъде свободно от каквато и да е дискриминация, основана на гражданство, по отношение на условия за труд, заплащане или освобождаване в сравнение с техните собствени граждани;
 —
 законно пребиваващите съпруг/съпруга и деца на работник, законно нает на територията на държава-членка, с изключение на сезонните работници и на работници, наети по силата на двустранни споразумения по смисъла на член 46, освен ако не е предвидено друго по такива споразумения, имат достъп до пазара


text:
на работна сила на съответната държава-членка за времето на разрешеното на работника пребиваване за целите на наемането.
 2. При спазване на действащите в Хърватия разпоредби и условия, тя предоставя третирането, посочено в параграф 1, на работници - граждани на държава-членка, които са законно наети за работа на нейната територия, както и на техните съпруги и деца, които са законно пребиваващи на същата територия.
 Член 46
 1. Вземайки предвид ситуацията на пазарите на труда в държавите-членки, при спазване на тяхното законодателство и действащите в тях правила в областта на движението на работници:
 —
 съществуващите улеснения за достъп при наемане на хърватски работници, предоставени от държавите-членки по двустранни споразумения, трябва да бъдат запазени и по възможност подобрени;
 —
 останалите държави-членки разглеждат възможността да сключат подобни споразумения.
 2. Съветът за стабилизиране и асоцииране разглежда възможността за предоставяне на други подобрения, включително улеснения за достъп до професионално обучение, в съответствие с правилата и процедурите, действащи в държавите-членки, и вземайки предвид ситуацията на пазара на труда в държавите- членки и в Общността.
 Член 47
 1. Приемат се правила за координиране на системите за социална сигурност за работниците, които са хърватски граждани, законно наети на територията на държава-членка, както и за законно пребиваващите там членове на техните семейства. В този смисъл, с решение на Съвета за стабилизиране и асоцииране, което не следва да засяга евентуални права или задължения, произтичащи от двустранни споразумения, в които е предвидено по-благоприятно третиране, се приемат следните разпоредби:
 —
 всички периоди на осигуряване, работа или пребиваване на такива работници в отделните държави-членки се сумират за целите на отпускане на пенсии и обезщетения за възраст, инвалидност или смърт и за целите на здравното осигуряване на работниците и членовете на техните семейства;
 —
 всички пенсии или обезщетения за възраст, смърт, трудови злополуки или професионални заболявания или инвалидност, произтичаща от тях, с изключение на помощи, за които не се правят вноски, се прехвърлят свободно по законния курс на съответната държава-членка или съответните държави-членки, които дължат плащането;
 —
 съответните работници получават семейни добавки за членовете на техните семейства, както е определено по-горе.
 2. Хърватия третира работниците - граждани на държава-членка, законно наети на работа на нейната територията, както и законно пребиваващите в тази държава членове на техните семейства, по начина, посочен във второ и трето тире на параграф 1.
 ГЛАВА II
 УСТАНОВЯВАНЕ
 Член 48
 По смисъла на настоящото споразумение:
 а)
 „Дружество на Общността“ или „хърватско дружество“ съответно означава дружество, създадено съгласно законите на държава-членка или на Хърватия, което има седалище, централно управление или място на стопанска дейност на територията на Общността или на Хърватия.
 Когато обаче дружеството, създадено съгласно законодателството на държавата-членка или съответно на Хърватия, притежава само уставно седалище на територията на Общността или съответно на Хърватия, то ще се смята за дружество от Общността или хърватско дружество, когато дейността му е действително и трайно свързана съответно с икономиката на една от държавите-членки или на Хърватия;
 б)
 „Дъщерно дружество“ на дружество означава дружество, действително контролирано от първото;
 в)
 „Клон“ на дружество означава място на стопанска дейност без правосубектност, което изглежда дълготрайно установено, като например разширение


text:
на дружеството-майка, има собствено управление и е материално обезпечено да води преговори с трети страни, така че последните, независимо че знаят, че при необходимост се установява юридическа връзка с дружеството-майка, чиято централа е в чужбина, не се налага да работят директно с това дружество-майка, а могат да водят преговори на мястото на стопанска дейност, което представлява разширението;
 г)
 „Установяване“ означава:
 i)
 по отношение на гражданите— правото образуват предприятия, и по-специално дружества, които те ефективно контролират. Качеството им на ръководител на търговско предприятие или на самонаети лица не им дава право на търсене и приемане на работа на трудовия пазар на другата страна, нито предоставя право на достъп до трудовия пазар на другата страна. Разпоредбите на настоящата глава не се прилагат за лицата, които не са изключително самонаети;
 ii)
 по отношение на дружествата от Общността и на хърватските дружества — правото да упражняват стопанска дейност, като създадат дъщерни дружества и клонове съответно в Хърватия или в Общността;
 д)
 „Дейност“ означава осъществяването на стопанска дейност;
 е)
 „Стопанска дейност“ означава дейност с промишлен или търговски характер, както и свободни професии и занаяти;
 ж)
 „Гражданин на Общността“ и съответно „хърватски гражданин“ означава физическо лице, което е гражданин на една от държавите-членки или съответно на Хърватия.
 з)
 По отношение на международния морски транспорт, включително дейности по комбиниран транспорт, включващ морски преход, от разпоредбите на настоящата глава и на глава III се ползват гражданите на държавите-членки или на държавите-членка или на Хърватия, установени извън Общността или съответно Хърватия, както и дружествата за корабоплаване, установени извън Общността или Хърватия и контролирани от граждани на държава-членка или съответно от хърватски граждани, ако техните съдове са регистрирани в тази държава-членка или съответно в Хърватия, в съответствие с тяхното съответно законодателство;
 и)
 „Финансови услуги“ обхваща дейностите, посочени в приложение VI. Съветът за стабилизиране и асоцииране може да разширява или изменя приложното поле на посоченото приложение.
 Член 49
 1. Хърватия улеснява започването на дейност на нейна територия от дружества и граждани на Общността. За тази цел тя предоставя при влизането в сила на настоящото споразумение:
 i)
 по отношение на установяването на дружества от Общността — третиране, не по-малко благоприятно от това, предоставено на нейните собствени дружества или на дружества от трета страна, ако то е по-благоприятно, и
 ii)
 по отношение на дейността на вече установени дъщерни дружества и клонове на дружества от Общността в Хърватия — третиране, не по-малко благоприятно от това, предоставено на нейните собствени дружества и клонове или на дъщерни дружества и клоновете на дружества от трета страна, ако то е по-благоприятно.
 2. Страните няма да приемат нови разпоредби или мерки, които въвеждат дискриминация по отношение установяването или дейността на дружества от Общността или на хърватски дружества на тяхна територия, в сравнение с техните собствени дружества.
 3. От влизането в сила на настоящото споразумение Общността и нейните държави-членки предоставят:
 i)
 по отношение на установяването на хърватски дружества— третиране, не по-малко благоприятно от предоставяното от държавите-членки на техните собствени дружества или на дружествата от трета страна, ако то е по-благоприятно;
 ii)
 на дейността на дъщерни дружества и клонове на хърватските


text:
дружества, установени на тяхна територия— третиране, не по-малко благоприятно от предоставяното от държавите-членки на дъщерните дружества и клоновете на техните собствени дружества или на установени на тяхна територия дъщерни дружества и клонове на дружества от трета страна, ако то е по-благоприятно.
 4. През първите четири години след влизане в сила на настоящото споразумение, Съветът за стабилизиране и асоцииране ще разгледа начините за разширяване на установените по-горе разпоредби, за да се включи в тях установяването на граждани на двете страни по настоящото споразумение за извършване на стопанска дейност като самонаети лица.
 5. Независимо от разпоредби на настоящия член:
 а)
 от влизането в сила на настоящото споразумение дъщерните дружества и клоновете на дружества от Общността имат право да ползват и наемат недвижимо имущество в Хърватия;
 б)
 дъщерните дружества на дружества от Общността имат право да придобиват и да притежават недвижимо имущество, а - по отношение на публична собственост или собственост от обществен интерес, с изключение на природни ресурси, земеделска земя и гори - същите права като хърватските дружества, когато тези права са необходими за осъществяването на стопанската дейност, за която са били установени. Четири години след влизането в сила на настоящото споразумение, Съветът за стабилизиране и асоцииране установява условията за разширяване на правата по настоящия параграф и към изключените сектори.
 в)
 четири години след влизането в сила на настоящото споразумение, Съветът за стабилизиране и асоцииране разглежда възможността за разширяване на правата по буква б), включително и правата в изключените сектори, за клоновете на дружества от Общността.
 Член 50
 1. При спазване на разпоредбите на член 49 и с изключение на финансовите услуги, посочени в приложение VI, всяка страна може да урежда установяването и дейността на дружества и граждани на нейна територия, при условие че тази уредба не установява дискриминация спрямо дружества и граждани на другата страна в сравнение с нейните собствени дружества и граждани.
 2. По отношение на финансовите услуги, независимо от всякакви други разпоредби на настоящото споразумение, на никоя страна не се забранява да прилага мерки с пруденциален характер, включително за закрила на инвеститорите, вложителите, притежателите на застрахователни полици или на лицата, притежаващи фидуциарни права, или за осигуряване целостта и стабилността на финансовата система. Такива мерки не се прилагат с цел неизпълнение на задълженията на страната по настощото споразумение.
 3. Нищо в споразумението не може да се тълкува като изискване към една страна да разкрива информация свързана с дейността и сметките на отделни клиенти или всякаква поверителна или защитена информация, която е на разположение на публичните институции.
 Член 51
 1. Разпоредбите на настоящия член не се прилагат за въздушния, вътрешния воден транспорт и морския каботаж.
 2. Съветът за стабилизиране и асоцииране може да дава препоръки за подобряване на установяването и дейностите в областите, посочени в параграф 1.
 Член 52
 1. Разпоредбите на членове 49 и 50 не препятстват прилагането от всяка страна на специални правила относно установяването и дейността на нейна територия на клонове на дружества от другата страна по споразумението, които не са учредени на територията на първата, когато прилагането им е оправдано от юридическите или технически различия между такива


text:
клонове и клоновете на дружества, учредени на нейна територия, или в сферата на финансовите услуги — от съображения за предпазливост.
 2. Разликата в третирането не надхвърля на необходимото с оглед на юридическите или технически различия, или в случая за финансовите услуги — на съображенията от пруденциален храктер.
 Член 53
 С цел да се улесни достъпа и упражняването на регулирани професии за гражданите на Общността и гражданите на Хърватия, съответно в Хърватия и Общността, Съветът за стабилизиране и асоцииране проучва какви стъпки е необходимо да бъдат предприети за взаимно признаване на квалификацията.Той може да предприема всички необходими мерки в тази връзка.
 Член 54
 1. Дружество от Общността или хърватско дружество, установено на територията на Хърватия или на Общността, има право да наема или да осигурява наемането на работа в своите дъщерни дружества и клонове, съгласно действащите закони на приемащата страна, съответно на територията на Хърватия или Общността, служители, които са граждани на държавите-членки на Общността или на Хърватия, при условие че тези служители са ключов персонал съгласно определението на параграф 2 и че те се наемат изключително от тези дружества или техните дъщерни дружества и клонове. Разрешителните за пребиваване и за работа на такива служители обхващат само периода на тази заетост.
 2. Ключов персонал на горните дружества, наричани по-долу „организации“, са „командировани кадри“, съгласно определението на буква в) от настоящия параграф, попадащи в следните категории, при условие че организацията притежава правосубектност и че съответните лица са били нейни служители или съдружници (но не в качеството на мажоритарни акционери) най-малко през годината, непосредствено предшестваща командироването:
 а)
 лица, заемащи отговорна длъжност в определена организация, които основно ръководят управлението на предприятието, които се контролират и получават общи насоки от съвета на директорите или акционерите на дружеството или от техния равностоен органи и които:
 —
 управляват предприятието или отдел или подразделение на предприятието,
 —
 упражняват надзор и контрол върху работата на други служители, упражняващи надзорни,ръководни или професионални функции,
 —
 имат право лично да назначават и освобождават служители или да дават препоръки по въпросите за назначаване и освобождаване, или други кадрови въпроси;
 б)
 Лица, работещи в определена организация, които притежават необичайни познания, които са от съществено значение за обслужването, изследователското оборудване, технологиите или управлението на предприятието. Оценката на такива познания може да отразява, освен специфичните познания за предприятието, високо ниво на квалификация за вида работа или професия, изискваща специфични технически познания, включително принадлежност към регулирана професия;
 в)
 „Командирован кадър“ се определя като физическо лице, което работи в дадена организация на територията на една от страните и което е временно преместено на територията на другата страна за целите на осъществяване на стопанска дейност; съответната организация трябва да притежава свое основно място на стопанска дейност на територията на едната страна и командироването трябва да е към предприятие (дъщерно дружество, клон) на тази организация, което реално осъществява подобна стопанска дейност на територията на другата страна.
 3. Влизането в и временното пребиваване на територията на Общността или на Хърватия от граждани на Общността или съответно на Хърватия се допуска когато тези представители на дружества са лица на отговорна длъжност по


text:
смисъла на параграф 2, буква а), и отговарят за учредяването в Общността на дъщерно дружество или клон на хърватско дружество или на за хърватско дъщерно дружество или клон на дружество от Общността, в държава-членка или съответно в Хърватия, когато:
 —
 тези представители не осъществяват директни продажби или не предоставят услуги , и
 —
 дружеството има свое основно място на стопанска дейност съответно извън Общността или съответно Хърватия и няма представител, офис, клон или дъщерно дружество в държавата-членка или съответно в Хърватия,
 Член 55
 През първите три години след датата на влизане в сила на настоящото споразумение, Хърватия може временно да въвежда мерки, които дерогират от разпоредбите на настоящата глава относно установяването на дружества и граждани на Общността в определени промишлени отрасли, които:
 —
 са в процес на преструктуриране или са изправени пред сериозни затруднения, по-специално в случаите когато тези процеси водят до сериозни социални проблеми в Хърватия, или
 —
 са изправени пред загуба или драстично намаляване на общия пазарен дял, притежаван от хърватски дружества или граждани от определен сектор или промишлен отрасъл в Хърватия, или
 —
 са новосъздаващи се промишлени отрасли в Хърватия.
 Такива мерки:
 i)
 престават да се прилагат най-късно пет години след влизането в сила на настоящото споразумение,
 ii)
 са разумни и необходими с оглед подобряване на положението, и
 iii)
 не въвеждат дискриминация по отношение дейността на дружества и граждани на Общността, които по времето на въвеждането на определена мярка вече са установени в Хърватия, спрямо хърватските дружества или граждани.
 Когато това е възможно, при разработването и прилагането на подобни мерки, Хърватия предоставя преференциално третиране на дружества и граждани от Общността, което в никакъв случай не трябва да бъде по-неблагоприятно от това, което се осигурява за дружества и граждани на която и да е трета страна. се консултира със Съвета за асоцииране и не ги прилага преди изтичането на срок от един месец от уведомяването на Съвета за конкретните мерки, които ще бъдат въведени, освен когато опасността от непоправима вреда изисква вземането на спешни мерки, в който случай Хърватия се консултира със Съвета за стабилизиране и асоцииране веднага след тяхното въвеждане.
 След изтичане на третата година от влизане в сила на настоящото споразумение, Хърватия може да въвежда такива мерки само със съгласието на Съвета за стабилизиране и асоцииране и при условия, определени от последния.
 ГЛАВА III
 ПРЕДОСТАВЯНЕ НА УСЛУГИ
 Член 56
 1. Страните поемат задължението в съответствие с посочените по-долу разпоредби да предприемат необходимите стъпки, прогресивно позволяващи предоставянето на услуги от предприятия на Общността или Хърватия или от техни граждани, установени в страна, различна от тази на получателя на услугите.
 2. Успоредно с процеса на либерализация, предвиден в параграф 1, страните разрешават временното движение на физически лица, които предоставят услуги или са наети от предоставящи услуги лица като ключов персонал по смисъла на член 54, включително физически лица, които са представители на дружества или граждани от Общността или Хърватия и търсят временно влизане за целите на преговори за продажба на услуги или сключващи договори за продажба на услуги от името на предоставящия услугите, в случаите когато тези представители


text:
не са ангажирани в директни продажби на населението или в предоставянето на услуги от тях самите.
 3. Четири години след влизането в сила на настоящото споразумение, Съветът за стабилизиране и асоцииране взема необходимите мерки за постепенното прилагане на разпоредбите на параграф 1. Взема се предвид постигнатия от страните напредък в сближаването на техните законодателства.
 Член 57
 1. Страните не предприемат мерки или действия, които могат да доведат до установяване на условия за предоставяне на услуги от гражданите и дружествата от Общността и Хърватия, установени в страна, различна от тази на получателя на услугите, които са значително по-ограничителни от тези, съществуващи в деня, предхождащ деня на влизане в сила на споразумението.
 2. Когато една от страните счита, че въведените след влизане в сила на настоящото споразумение от другата страна мерки водят до положение, което е значително по-ограничително по отношение на условията за предоставяне на услуги в сравнение със съществуващото към датата на влизане в сила на Споразумението, първата страна може да поиска от другата започването на консултации.
 Член 58
 По отношение на предоставянето на транспортни услуги между Общността и Хърватия се прилагат следните разпоредби:
 1.
 В областта на наземния транспорт взаимоотношенията между страните се уреждат с протокол 6 с цел да се гарантира по-специално неограничения автомобилен транзитен трафик през Хърватия и Общността като цяло, ефективното прилагане на принципа за забрана на дискриминация и постепенното хармонизиране на хърватското законодателство в областта на транспорта с това на Общността.
 2.
 В областта на международния морски транспортстраните се задължават ефективно да прилагат принципа за неограничен достъп до международните морски пазари и трафик на търговска основа:
 а)
 горната разпоредба не засяга правата и задълженията, произтичащи от Конвенцията на Организацията на обединените нации за Професионалния кодекс на линейните конференции, така както са приложими за страните по настоящото споразумение. Неучастващите в линейни конференции превозвачи могат свободно да се конкурират с линейните конференции, доколкото се придържат към принципа за лоялна конкуренция на търговска основа;
 б)
 страните потвърждават, че ще се придържат към принципа на свободната конкуренция по отношение на търговията с течни и твърди насипни товари.
 3.
 При прилагане на принципите на параграф 2, страните:
 а)
 се въздържат от включване на разпоредби за разпределяне на товарите в бъдещи двустранни споразумения с трети страни, освен при изключителни обстоятелства, когато дружествата за корабоплаване от едната или другата страна по настоящото споразумение не биха имали реално друга възможност да участват в превозите към и от съответната трета страна;
 б)
 забраняват, в бъдещи двустранни споразумения, разпоредби за разпределяне на товарите, отнасящи се до сухи и течни насипни товари;
 в)
 премахват, при влизане в сила на настоящото споразумение, всички едностранни мерки, а също и административните, технически и други пречки, които могат да имат ограничителен или дискриминационен ефект върху свободното предоставяне на услуги в международния морски транспорт.
 г)
 Всяка страна inter alia предоставя на съдовете, използвани от граждани или дружества на другата страна, третиране, не по-малко благоприятно от онова, което предоставя на собствените си плавателни съдове по отношение на достъпа до пристанища, отворени за международната търговия, използването на инфраструктурата и на спомагателните морски услуги на


text:
пристанищата, а също и по отношение на свързаните с това такси и начисления, митнически услуги, определяне на корабни стоянки и съоръжения за товарене и разтоварване.
 4.
 С оглед осигуряване на координирано развитие и постепенна либерализация на транспорта между страните в съответствие с техните съответни търговски нужди, условията за взаимен пазарен достъп във въздушния и наземния транспорт се уреждат със специално споразумение, които ще бъде договорено между страните след влизане в сила на настоящото споразумение.
 5.
 Преди сключването на споразумението, посочено в параграф 4, страните няма да предприемат мерки или действия, които са по-ограничителни или дискриминационни в сравнение със съществуващите преди влизането в сила на настоящото споразумение.
 6.
 Хърватия постепенно адаптира своето законодателство, включително административните, технически и други норми, към законодателството на Общността, приложимо в областта на въздушния и наземен транспорт, доколкото това спомага за либерализацията и взаимния достъп до пазарите на страните и улеснява движението на пътници и стоки.
 7.
 Успоредно с общия напредък в постигане на целите на настоящата глава, Съветът за стабилизиране и асоцииране ще разгледа способите за създаване на необходимите условия за подобряване на свободното предоставяне на услуги от областта на въздушния и наземен транспорт.
 ГЛАВА IV
 ТЕКУЩИ ПЛАЩАНИЯ И ДВИЖЕНИЕ НА КАПИТАЛИ
 Член 59
 Страните се задължават да разрешават извършваните в свободно конвертируема валута в съответствие с разпоредбите на член VIII от споразумението на Международния валутен фонд плащания и трансфери по текущата сметка на платежния баланс между Общността и Хърватия.
 Член 60
 1. По отношение на сделките по капиталовата и финансова сметки на платежния баланс от влизане в сила на настоящото споразумение, страните осигуряват свободното движение на капитали, свързани с преки инвестиции в дружества, учредени в съответствие със законодателството на страната домакин, и инвестиции, направени в съответствие с разпоредбите на глава II на дял V и при ликвидация или репатриране на тези инвестиции и на произтичащите от тях печалби.
 2. По отношение на сделките по капиталовата и финансова сметки на платежния баланс от влизане в сила на настоящото споразумение, страните осигуряват свободното движение на капитали, свързани с кредити, касаещи търговски сделки или предоставянето на услуги, в които участва гражданин на една от страните, както и с финансови заеми и кредити, чийто срок на погасяване е по-дълъг от една година.
 Считано от влизането в сила на настоящото споразумение, Хърватия разрешава, чрез пълноценно и целесъобразно използване на действащите си процедури, придобиването на недвижима собственост в Хърватия от граждани на държавите-членки на Европейския съюз, с изключение на областите и въпросите, посочени в приложение VII. През първите четири години след влизане в сила на настоящото споразумение Хърватия постепенно привежда в съответствие законодателството си относно придобиването на недвижима собственост в Хърватия от граждани на държавите-членки на Европейския съюз, за да им осигури същото третиране като това на хърватските граждани. В края на четвъртата година от влизането в сила на настоящото споразумение Съветът за стабилизиране и асоцииране разглежда способите за разширяване на тези права и върху областите и въпросите, посочени в приложение VII.
 Страните гарантират също, от четвъртата година след влизането в сила на настоящото споразумение, свободното движение на капитали, свързани с


text:
портфейлни инвестиции и финансови заеми и кредити със срок на погасяване по-малък от една година.
 3. Без да се засягат разпоредбите на параграф 1, страните няма да въвеждат каквито и да било нови ограничения, засягащи движението на капитали и текущите плащания между граждани на Общността и Хърватия и няма да правят съществуващите разпоредби по-ограничителни.
 4. Без да се засягат разпоредбите на член 59 и на настоящия член, когато при изключителни обстоятелства движението на капитали между Общността и Хърватия предизвиква или заплашва да предизвика сериозни затруднения в провеждането на паричната или валутната политика в Общността и Хърватия, Общността и съответно Хърватия могат да въведат защитни мерки по отношение на движението на капитали между Общността и Хърватия за срок от не повече от шест месеца, когато тяхното въвеждане е крайно наложително.
 5. Посочените разпоредби не ограничават правата на стопанските субекти на страните да се ползват от всяко по-благоприятно третиране, предвидено в съществуващите двустранни и многостранни споразумения на страните по настоящото споразумение.
 6. Страните се консултират взаимно с оглед улесняване движението на капитали между Общността и Хърватия, за да насърчат постигането на целите на настоящото споразумение.
 Член 61
 1. През първите четири години след датата на влизане в сила на настоящото споразумение, страните вземат мерки, позволяващи създаването на условията, необходими за по-нататъшно постепенно прилагане на правилата на Общността в областта на свободното движение на капитали.
 2. В края на четвъртата година от влизането в сила на настоящото споразумение, Съветът за стабилизиране и асоцииране определя способите, позволяващи пълното прилагане на правилата на Общността в областта на движението на капитали.
 ГЛАВА V
 ОБЩИ РАЗПОРЕДБИ
 Член 62
 1. Разпоредбите на настоящия дял се прилагат при спазване на ограниченията, оправдани от съображения за обществен ред, обществена сигурност или обществено здраве.
 2. Те не се прилагат за дейности, които на територията на всяка от страните са свързани, дори инцидентно, с упражняването на официална власт.
 Член 63
 За целите на настоящия дял, нищо в споразумението не забранява страните да прилагат своите законови и подзаконови нормативни актове, касаещи влизането и пребиваването, работата, условията на труд и установяване на физически лица и предоставянето на услуги, при положение че не ги прилагат по начин, който обезсилва или накърнява ползите, произтичащи за всяка от страните от условията на конкретна разпоредба на споразумението. Настоящата разпоредба не засяга прилагането на член 62.
 Член 64
 Дружества, които се контролират от или са съвместна собственост на хърватски дружества или граждани и на дружества или граждани на Общността, също се ползват от разпоредбите на настоящия дял.
 Член 65
 1. Третиране на най-облагодетелствана нация, предоставено в съответствие с разпоредбите на настоящия дял, не се прилага спрямо данъчните преференции, които страните предоставят или ще предоставят в бъдеще въз основа на споразумения за избягване на двойно данъчно облагане или на други данъчни договорености.
 2. Никоя разпоредба от настоящия дял не може да се тълкува по начин, препятстващ приемането или прилагането от страните на мерки, насочени към предотвратяване на избягване на данъчно облагане или укриване на данъци в съответствие с данъчните разпоредби на споразуменията за избягване на двойното данъчно облагане, на други


text:
данъчни договорености или на вътрешното данъчно законодателство.
 3. Никоя разпоредба от настоящия дял не се тълкува по начин, препятстващ държавите-членки или Хърватия да разграничават при прилагането на съответните разпоредби на тяхното данъчно законодателство данъкоплатците, които не са в равностойно положение, по-специално по отношение на местопребиваването им.
 Член 66
 1. Страните избягват, доколкото е възможно, налагането на ограничителни мерки, по-специално мерки, засягащи вноса, за преодоляване на трудностите, свързани с платежния баланс. При налагане на подобни мерки страната, която ги въвежда, представя възможно най-скоро схема за тяхното премахване на другата страна.
 2. Когато една или повече държави-членки или Хърватия изпитват сериозни трудности по платежния баланс или са изправени пред непосредствена заплаха от възникване на такива трудности, Общността или Хърватия, в зависимост от случая, могат в съответствие с установените по Споразумението СТО условия да предприемат ограничителни мерки, включително мерки касаещи вноса, които са с ограничен срок на действие и не надхвърлят строго необходимото за преодоляване на трудностите по платежния баланс. Общността или Хърватия, в зависимост от случая, незабавно информират другата страна.
 3. Наложените ограничителни мерки не се прилагат за преводи, свързани с инвестиции и по-специално за репатрирането на инвестирани или реинвестирани суми, нито за всякакви приходи от тях.
 Член 67
 Разпоредбите на настоящия дял постепенно се адаптират, по-специално в светлината на изискванията на член V на Общото споразумение за търговията с услуги (ГАТС).
 Член 68
 Разпоредбите на настоящото споразумение не засягат прилагането от всяка страна на всяка мярка, необходима, за да се предотврати заобикаляне посредством разпоредбите на настоящото споразумение на мерките, които е предприела по отношение на достъпа на трети страни до нейния пазар.
 ДЯЛ IV
 СБЛИЖАВАНЕ НА ЗАКОНОДАТЕЛСТВАТА, ПРАВОПРИЛАГАНЕ И ПРАВИЛА НА КОНКУРЕНЦИЯ
 Член 69
 1. Страните признават значението на сближаването на действащото законодателство в Хърватия с това на Общността. Хърватия полага усилия за осигуряване на постепенното съответствие на своето законодателство с това на Общността.
 2. Сближаването на законодателството ще започне от датата на подписване на споразумението и до края на периода, посочен в член 5 от настоящото споразумение, постепенно ще обхване всички елементи на достиженията на общностното право, посочени в настоящото споразумение. По-специално в началото сближаването ще се съсредоточи върху основните елементи на достиженията на общностното право в областта на вътрешния пазар, както и в други области, свързани с търговията, съгласно програма, която предстои да бъде съгласувана между Комисията на Европейските общности и Хърватия. Хърватия ще определи също така, в сътрудничество с Комисията на Европейските общности, условията за мониторинг над процеса на сближаване на законодателството и приемане на мерки за правоприлагане.
 Член 70
 Конкуренция и други икономически разпоредби
 1. Несъвместими с правилното прилагане на споразумението, доколкото биха могли да повлияят на търговията между Общността и Хърватия, са:
 i)
 споразумения между предприятия, решения на сдружения на предприятия и съгласувани практики между предприятия, които имат за цел или резултат предотвратяване, ограничаване или нарушаване на конкуренцията;
 ii)
 злоупотреба от едно или повече предприятия с господстващо положение на територията на Общността или Хърватия или на съществена част от нея;
 iii)
 всяка държавна помощ, която нарушава или създава опасност от нарушаване на конкуренцията чрез поставяне в


text:
по-благоприятно положение определени предприятия или определени продукти.
 2. Практиките, противоречащи на настоящия член, се оценяват въз основа на критериите, установени при прилагането на разпоредбите на членове 81, 82, 86 и 87 от Договора за създаване на Европейската общност и тълкувателните инструменти, приети от институциите на Общността.
 3. Страните осигуряват предоставянето на оперативно самостоятелен държавен орган на правомощията, необходими за пълното прилагане на параграф 1, i) и ii) от настоящия член, по отношение на публичните и частните предприятия, както и на предприятия, на които са предоставени специални права.
 4. Хърватия създава оперативно самостоятелен орган, на който са предоставени правомощия, необходими за пълното прилагане на параграф 1, iii) от настоящия член в срок от една година от влизането в сила на настоящото споразумение. Този орган има, inter alia, правомощия да одобрява и дава разрешения за схеми за държавна помощ и индивидуална помощ под формата на безвъзмездни средства в съответствие с параграф 2 от настоящия член, както и правомощия да изисква възстановяване на незаконно предоставена държавна помощ.
 5. Всяка от страните осигурява прозрачност в областта на държавните помощи, inter alia като предоставя на другата страна редовен годишен доклад или равностойна информация, съгласно методологията и представянето на прегледа на държавната помощ в Общността. При поискване от едната страна другата страна предоставя информация за отделни особени случаи на публична помощ.
 6. В срок от четири години след влизането в сила на настоящото споразумение Хърватия изготвя пълен списък на схемите за помощ, въведени в действие преди създаването на органа, посочен в параграф 4, и съгласува тези схеми за помощ с критериите, посочени в параграф 2.
 7.
 а)
 За целите на прилагане на разпоредбите на параграф 1, iii), страните приемат, че по време на първите четири години от влизане в сила на настоящото споразумение всяка публична помощ, предоставена на Хърватия, се оценява, като се има предвид обстоятелството, че Хърватия се разглежда като област, идентична на областите от Общността, посочени в член 87, параграф 3, буква а) от Договора за създаване на Европейската общност.
 б)
 В срок от три години от влизането в сила на настоящото споразумение Хърватия представя на Комисията на Европейските общности данните за своя БВП на глава от населението, хармонизирани на ниво NUTS II. След това органът, посочен в параграф 4, и Комисията на Европейските общности определят съвместно степента на допустимост на регионите в Хърватия, както и интензитета на помощите за тях, за да изготвят регионална карта за помощите въз основа на съответните насоки на Общността.
 8. За стоките, посочени в глави II на дял IV:
 —
 не се прилага параграф 1, iii);
 —
 всички практики, противоречащи на параграф 1, i) се оценяват според критериите, установени от Общността въз основа на членове 36 и 37 от Договора за създаване на Европейската общност и приетите на тази основа специални актове на Общността.
 9. Ако една от страните счита, че определена практика е несъвместима с условията на параграф 1 от настоящия член, тя може да предприеме подходящи мерки след консултация в рамките на Съвета за стабилизиране и асоцииране или тридесет работни дни след подаване на искане за


text:
подобна консултация.
 Нищо в настоящия член не засяга или влияе по някакъв начин върху приемането и от която и да е страна на антидъмпингови и изравнителни мерки в съответствие със съответните членове на ГАТТ от 1994 г. и Споразумението за субсидиите и изравнителните мерки на СТО или приложимото вътрешно законодателство.
 Член 71
 Интелектуална, индустриална и търговска собственост
 1. В съответствие с разпоредбите на настоящия член и приложение VIII, страните потвърждават значението, което отдават на зачитането и прилагането на правата над интелектуалната, индустриална и търговска собственост.
 2. Хърватия предприема необходимите мерки, за да осигури до края на третата година от влизането в сила настоящото споразумение ниво на закрила на интелектуалната, индустриалната и търговската собственост, подобно на съществуващото в Общността, включително и на действащи средства за защита на тези права.
 3. Съветът за стабилизиране и асоцииране може да реши да задължи Хърватия да се присъедини към определени многостранни конвенции в тази област.
 4. При възникване на проблеми в областта на интелектуалната, индустриална и търговска собственост, оказващи влияние върху условията за търговски обмен, те се нотифицират без отлагане на Съвета за стабилизиране и асоцииране по искане на една от страните, с цел намиране на взаимно удовлетворителни решения.
 Член 72
 Обществени поръчки
 1. Страните считат отварянето на пазара на обществените поръчки на основата на недискриминация и реципрочност, по-конкретно в контекста на СТО, за желана цел.
 2. От датата на влизане в сила на това споразумение хърватските дружества, без оглед на това дали са установени в Общността, получават достъп до процедурите за възлагане на поръчки, в съответствие с правилата на Общността в тази област, като се ползват с не по-малко благоприятно третиране от дружествата от Общността.
 Горните разпоредби ще се прилагат и поръчки в сектора на обществените услуги, след като правителството на Хърватия приеме законодателството, въвеждащо правилата на Общността в тази област. Общността проверява периодично дали Хърватия действително въвежда това законодателство.
 Най-късно три години след влизане в сила на настоящото споразумение, дружества от Общността, които не са установени в Хърватия, получават достъп до пазара на обществените поръчки в Хърватия в съответствие със законодателството в областта на обществените поръчки, като се ползват от не по-малко благоприятно третиране от хърватските дружества. Предприятия от Общността, установени в Хърватия съгласно разпоредбите на глава II на дял V, получават при влизане в сила на настоящото споразумение достъп до пазара на обществените поръчки при третиране не по-малко благоприятно от това на хърватските предприятията.
 Съветът за стабилизиране и асоцииране периодично разглежда възможността Хърватия да предостави достъп за всички дружества от Общността до пазара на обществените поръчки в Хърватия.
 3. Членове 45—68 се прилагат за установяването, дейността, предоставянето на услуги между Общността и Хърватия, както и за наемането и движението на работници, свързани с изпълнението на обществени поръчки.
 Член 73
 Стандартизация, метрология, акредитация и оценяване на съответствието
 1. Хърватия предприема необходимите мерки за постепенно постигане на съответствие с техническите правила на Общността и европейските процедури за стандартизация, метрология, акредитация и оценяване на съответствието.
 2. За тази цел страните започват на ранен етап да:
 —
 насърчават прилагането на техническите превила на Общността и европейските


text:
стандарти и процедури за изпитване и оценяване на съответствието;
 —
 сключват, когато е уместно, европейски протоколи за оценяване на съответствието;
 —
 насърчават на развитието на качествена инфраструктура в областта на стандартизация, метрология, акредитация и оценяване на съответствието;
 —
 насърчават участието на Хърватия в работата на специализираните европейски организации, по-специално CEN, CENELEC, ETSI, EA, WELMEC, EUROMET.
 Член 74
 Защита на потребителите
 Страните си сътрудничат с цел уеднаквяване на стандартите за защита на потребителите на Хърватия и в Общността. Ефективната защита на потребителите е необходима, за да се осигури правилното функциониране на пазарната икономика. Тази защита ще зависи от създаването на административна инфраструктура, която да наблюдава на пазара и прилага законодателството в тази област.
 С тази цел и с оглед на общите си интереси, страните насърчават и осигуряват:
 —
 хармонизирането на законодателството и постигане на съответствие на нивото на защита на потребителите в Хърватия с това на Общността;
 —
 провеждането на политика на активна защита на потребителите, включително чрез увеличаване на информираността и развитие на независими организации;
 —
 предоставянето на ефективна правна защита на потребителите с цел подобряване качеството на потребителските стоки и поддържане на подходящи стандарти за безопасност.
 ДЯЛ VII
 ПРАВОСЪДИЕ И ВЪТРЕШНИ РАБОТИ
 УВОД
 Член 75
 УКРЕПВАНЕ НА ИНСТИТУЦИИТЕ И ПРАВОВАТА ДЪРЖАВА
 В своето сътрудничество в областта на правосъдието и вътрешните работи, страните отдават особено значение на укрепването на институциите на всички нива на управление, и по-специално в областта на правоприлагането и съдебната система.
 Сътрудничеството в областта на правосъдието се съсредоточава по-специално върху независимостта на съдебната система, подобряване на нейната ефективност и обучение на представителите на юридически професии.
 СЪТРУДНИЧЕСТВО В ОБЛАСТТА НА ДВИЖЕНИЕТО НА ХОРА
 Член 76
 Визи, граничен контрол, убежище и миграция
 1. Страните си сътрудничат в областта на визите, граничния контрол, предоставянето на убежище и миграцията и изготвят рамка за сътрудничество в тези области, включително и на регионално равнище.
 2. Сътрудничеството в областите, посочени в параграф 1, се основава на взаимни консултации и тясна координация между страните. То включва техническа и административна помощ за:
 —
 обмен на информация за законодателството и практиките,
 —
 изготвяне на законодателни проекти,
 —
 подобряване на ефективността на институциите,
 —
 обучение на персонала,
 —
 сигурност на документите за пътуване и разкриване на подправени документи.
 3. По-специално, сътрудничеството се съсредоточава:
 —
 в областта на предоставяне на убежище — върху разработването и прилагането на национално законодателство, съответстващо на разпоредбите на Женевската конвенция от 1951 г. и Протокола от Ню Йорк от 1967 г., като по този начин осигурява спазването на принципа на забрана на връщането,
 —
 в областта на законната миграция — върху правилата за пребиваване и правата и положението на пребиваващите. Във връзка с миграцията страните постигат съгласие за осигуряване на справедливо отношение към граждани на други страни, които пребивават законно на тяхна територия, както и за насърчаване на политика на интегриране, целяща предоставянето на тези лица на права и задължения, съпоставими с тези на техните граждани.
 Съветът за стабилизиране и асоцииране може да препоръча включването на нови области на сътрудничество в настоящия член.
 Член 77
 Предотвратяване и контрол на незаконната имиграция; обратно приемане
 1.


text:
Страните се споразумяват да си сътрудничат за предотвратяване и контрол на незаконната имиграция. За тази цел:
 —
 Хърватия изразява съгласие да приеме обратно в всички свои граждани, пребиваващи незаконно на територията на определена държава-членка, след получаване на искане за това от последната и без допълнителни формалности;
 —
 всяка държава-членка на Европейския съюз изразява съгласие да приеме отново в страната всички нейни граждани, пребиваващи незаконно на територията на Хърватия по искане на последната и без допълнителни формалности;
 Държавите-членки на Европейския съюз и Хърватия осигуряват на своите граждани подходящи документи за самоличност и прилагат необходимите административни улеснения.
 2. Страните изразяват съгласие да сключат, при поискване, споразумение между Хърватия и Европейския съюз а уреждане на конкретните задължения на Хърватия и на държавите-членки на Европейския съюз за обратно приемане, включително задължението за обратно приемане на граждани на други държави и на лица без гражданство.
 3. До сключването на споразумение с Общността, посочено в параграф 2, Хърватия изразява съгласие да сключи, при поискване от държава-членка, двустранни споразумения за обратно приемане между Хърватия и съответната държава-членка за уреждане между Хърватия и съответната държава-членка на конкретните им задължения за обратно приемане, включително задължението за обратно приемане на граждани на други държави и на лица без гражданство.
 4. Съветът за стабилизиране и асоцииране разглежда възможността за полагане на допълнителни съвместни усилия за предотвратяване и контрол на незаконната имиграция, включително на трафика на хора.
 СЪТРУДНИЧЕСТВО В ОБЛАСТТА НА ИЗПИРАНЕТО НА ПАРИ И НЕЗАКОННИЯ ТРАФИК НА НАРКОТИЦИ
 Член 78
 Изпиране на пари
 1. Страните се съгласяват, че е необходимо да положат усилия и да си сътрудничат за предотвратяване използването на техните финансови системи за изпиране на доходи от престъпни дейности като цяло и от незаконен трафик на наркотици по-специално.
 2. Сътрудничеството в тази област включва административна и техническа помощ с цел създаването на подходяща уредба и действието на съответни правила и механизми срещу изпирането на пари, съответни на тези, възприети от Общността и международните организации в тази област.
 Член 79
 Сътрудничество в областта на незаконната търговия с наркотици
 1. В рамките на своите правомощия и компетентност, страните си сътрудничат за осигуряване на балансиран и комплексен подход в борбата с наркотиците. Политиките и действията срещу употребата на наркотици са насочени към намаляване разпространението, трафика и търсенето на незаконни наркотици, както и към по-ефективен контрол над прекурсорите.
 2. Страните постигат съгласие относно методите на сътрудничество, необходими за осъществяване на тези цели. Действията се основават на общи принципи, съгласувани с европейската стратегия за борба с наркотиците.
 3. Сътрудничеството между страните включва техническа помощ и административно съдействие, по-конкретно в следните области:
 —
 изготвяне на проекти на национално законодателство и политики;
 —
 създаване на институции и информационни центрове;
 —
 обучение на кадри;
 —
 изследвания в областта на наркотиците;
 —
 и предотвратяване отклоняването на прекурсори, използвани за незаконно производство на наркотици.
 Страните могат да договорят включването и на други области.
 СЪТРУДНИЧЕСТВО ПО НАКАЗАТЕЛНОПРАВНИ ВЪПРОСИ
 Член 80
 Предотвратяване и борба с престъпленията и други противоправни дейности
 1. Страните се споразумяват да си сътрудничат за предотвратяването и борбата с противоправни дейности, организирани или не, като например:
 —
 трафик


text:
на хора
 —
 противоправни дейности в областта на икономиката, включително корупцията, незаконни сделки с различни стоки, включително промишлени отпадъци и радиоактивни материали и сделки с незаконни продукти или имитации;
 —
 незаконен трафик на наркотици и психотропни вещества,
 —
 контрабанда,
 —
 незаконен трафик на оръжия,
 —
 тероризъм.
 Сътрудничеството в посочените области се основава на взаимни консултации и тясно взаимодействие между страните.
 2. Техническата и административната помощ в тази област може да включва:
 —
 изготвяне на проекти за национално законодателство в областта на наказателното право,
 —
 подобряване ефективността на институциите, отговарящи за борбата и предотвратяването на престъпленията,
 —
 обучение на кадри и развитие на методите за разследване,
 —
 разработване на мерки за предотвратяване на престъпленията
 ДЯЛ VIII
 ПОЛИТИКИ НА СЪТРУДНИЧЕСТВО
 Член 81
 1. Общността и Хърватия установяват тясно сътрудничество, целящо да допринесе за развитието и растежа на Хърватия. Това сътрудничество укрепва съществуващите икономически връзки на възможно най-широка основа в интерес и на двете страни.
 2. Разработват се политики и други мерки за икономическото и социалното развитие на Хърватия. Тези политики трябва да включват от самото начало съображения за защита на околната среда и да съответстват на изискванията за хармонично социално развитие.
 3. Политиките за сътрудничество се вписват в регионална рамка за сътрудничество. Важно е да бъде отделено специално внимание на мерките, които могат да насърчат сътрудничеството между Хърватия и съседните ѝ държави, включително държавите-членки, за да се допринесе за стабилността в региона. Съветът за стабилизиране и асоцииране може да определи приоритетите между отделните политики на сътрудничество, посочени по-долу и в рамките на всяка от тях.
 Член 82
 Икономическа политика
 1. Общността и Хърватия улесняват процеса на икономически реформи чрез сътрудничество, целящо подобряване на разбирането за основните принципи на техните съответни икономики и осъществяване на икономическата политика в условията на пазарна икономика.
 2. За тези цели Общността и Хърватия си сътрудничат, като:
 —
 обменят на информация за макроикономическите показатели и перспективи, както и за стратегиите за развитие,
 —
 извършват съвместен анализ на икономически въпроси от взаимен интерес, включително по отношение на очертаване на икономическата политика и на инструментите за нейното прилагане;
 —
 насърчават широко сътрудничество, за да се ускори обменът на ноу-хау и достъпът до нови технологии.
 3. По искане на хърватските власти, Общността може да предостави техническа помощ в подкрепа на усилията Хърватия за постепенно сближаване на нейните политики с тези на Икономическия и валутен съюз. Сътрудничеството в тази област включва неофициален обмен на информация относно принципите и функциите на Икономическия и валутен съюз Европейската система на централните банки.
 Член 83
 Сътрудничество в областта на статистиката
 1. Сътрудничеството в областта на статистиката има за цел развитието в Хърватия на надеждна и ефикасна статистическа система, която да осигурява своевременно надеждни, обективни и точни данни, необходими за планиране и наблюдение на процеса на преход и реформи. То ще позволи на Централното статистическото бюро на Хърватия да отговори по-добре на нуждите на потребителите — както от публичната администрация, така и от частния сектор. Статистическата система се ръководи от основните принципи на статистиката, установени от Организацията на обединените нации и разпоредбите на европейското право в областта


text:
на статистиката, както същевременно се доближава до достиженията на общностното право.
 2. За тази цел страните могат да си сътрудничат по-специално за:
 —
 насърчаване създаването на ефективно статистическо обслужване в Хърватия, основано на подходяща институционална рамка;
 —
 хармонизиране с международните европейските стандарти и класификация, за да може националната статистическа система да приеме достиженията на правото на Общността в областта на статистиката;
 —
 предоставяне на стопанските субекти от частния и публичния сектори и на изследователската общност на подходящи социалноикономически данни;
 —
 осигуряване необходимите данни за подкрепа и наблюдение на икономическата реформа;
 —
 осигуряване на поверителност на данните;
 —
 постепенно увеличаване събирането на данни и тяхното предаване на Европейската статистическа система.
 3. Сътрудничеството в тази област включва предоставяне на информация за методите, обмен на ноу-хау и обучение.
 Член 84
 Банкови услуги, застраховане и други финансови услуги
 1. Страните си сътрудничат с цел създаване и развитие на подходяща рамка за насърчаване на отраслите на банковото и застрахователно дело и финансовите услуги в Хърватия.
 Сътрудничеството е насочено към:
 —
 приемането на обща счетоводна система, съвместима с европейските стандарти;
 —
 укрепването и преструктурирането на отраслите на банковото и застрахователното дело и другите финансови услуги;
 —
 подобряването на надзора и регулирането на банковите и други финансови услуги;
 —
 обмен на информация, по-специално относно подготвяното законодателство;
 —
 изготвянето на преводи и терминологични речници.
 2. Страните си сътрудничат с цел развитие на ефективни системи за одит в Хърватия, като следват хармонизираните методи и процедури на Общността.
 Сътрудничеството е насочено към:
 —
 техническа помощ за Сметната палата на Хърватия;
 —
 създаване на звена за вътрешен контрол в държавните органи;
 —
 обмен на информация относно системите за одит;
 —
 уеднаквяване на счетоводните документи,
 —
 обучение и съвети.
 Член 85
 Насърчаване и защита на инвестициите
 1. Сътрудничеството между страните има за цел да създаде благоприятна среда за частните инвестиции— местни и чуждестранни.
 2. Сътрудничеството цели по-специално:
 —
 за Хърватия — подобряване на нормативната уредба за насърчаване и закрила на инвестициите;
 —
 сключването, когато това е възможно, с държавите-членки на двустранни споразумения за насърчаване и закрила на инвестициите,
 —
 подобряване на закрилата на инвестициите.
 Член 86
 Сътрудничество в областта на промишлеността
 1. Сътрудничеството цели насърчаване на модернизацията и преструктурирането на хърватската промишленост и отделните промишлени отрасли, както и сътрудничество в областта на промишлеността между стопанските субекти от двете страни и, по-специално укрепване на частният сектор в условия, които осигуряват защита на околната среда.
 2. Инициативите за сътрудничество в областта на промишлеността отразяват приоритетите, определени от двете страни. Те отчитат регионалните аспекти на промишленото развитие, като насърчават транснационалното партньорство, когато е уместно. Инициативите следва да са насочени по-специално към създаването на подходяща рамка за предприятията, подобряването на управленските знания и умения и засилването на пазарите, прозрачността на пазарите и инвестиционната среда. Специално внимание се обръща на насърчаването на износа от Хърватия.
 Член 87
 Малки и средни предприятия
 Страните целят да развиват и заздравяват малките и средни предприятия (МСП) от частния сектор, създаването на нови предприятия в отрасли с възможности за растеж, както и развитие на сътрудничеството между МСП в Общността и в Хърватия.